אורי איזק

אוֹרי אִיזַק (נולד בי"ז בכסלו ה'תשמ"ח, 8 בדצמבר 1987) הוא עיתונאי, משמש ככתב בשטחים וככתב צבאי בחברת החדשות.

ביוגרפיה 
איזק נולד בירושלים, למשפחה ציונית-דתית והוא בנם של ד"ר דורית איזק (לבית רייך) ושל גבריאל איזק, ולו שלושה אחים. הוא נכדו של ההיסטוריון מרדכי אליאב. בשנים 2006–2008 למד בישיבה הגבוהה "איילת השחר" באילת.

התגייס לצה"ל באוגוסט 2008, עבר קורס חובשים ומסלול הכשרת לוחם ביחידת הקומנדו של חיל האוויר, שלדג, והשתחרר משירות קבע בשנת 2012.

קריירה 
בשנת 2016 התמחה בלשכת ראש העיר ירושלים אצל דוד קורן (יועץ ראש העיר לשעבר ניר ברקת לענייני מזרח ירושלים), היה מורה לעברית במכינה הקדם-אקדמית אל-ח'וואריזמי לסטודנטים ערבים במזרח ירושלים, ומעת לעת ערך והגיש את תוכנית הרדיו "בראש צעיר" של רשת א' בקול ישראל.

בשנת 2018 הצטרף לחברת החדשות כעורך זוטר בדסק האונליין, ובשנת 2019 מונה למבזקן. בתפקיד זה נותר עד היום מבזקים בחדשות 12. מגיש מפעם לפעם את "המהדורה הצעירה" – מהדורת חדשות המיועדת לבני נוער, ועד ראשית שנת 2020 נמנה עם צוות העורכים של "יומן הבוקר" ברדיו ירושלים. במקביל, ערך את כתב העת האינטרנטי לספרות "נקודה פסיק".

חיים אישיים והשכלה 
הוא בוגר המרכז האקדמי שלם שבירושלים, בלימודי המזרח התיכון והאסלאם ובתוכנית ללימודים הומניסטיים. בשנת 2014, יחד עם שני חברים לספסל הלימודים, הקים וערך את כתב העת הסטודנטיאלי "קאנון" של המרכז האקדמי שלם. בין השנים 2017–2018 שימש כמתרגל בקורס "מבוא לספרות עברית והגות ציונית" שהעביר ד"ר אסף ענברי.

איזק כיום סטודנט לפילוסופיה יהודית באוניברסיטה העברית במסלול לתואר שני, ובמסגרתו הוא חוקר את הגותו של משה מנדלסון (רמבמ"ן) ופועלו על רקע ההוגים והמשכילים היהודים בני זמנו.

החל מיולי 2022 הוא בזוגיות עם נוי בר לשעבר דוברת תנועת הימין "אם תרצו" ודוברת השר עמיחי שיקלי. ביוני 2023 התארסו וב-16 באוגוסט 2023 נישאו. מתגוררים בירושלים.

קישורים חיצוניים 
 
 
 
 מחאת המלונאים ובעלי אולמות האירועים, N12

הערות שוליים 

עיתונאים ישראלים
סגל חברת החדשות
בוגרי בני עקיבא
אנשי תקשורת ישראלים
עורכים ישראלים
אנשי רדיו ישראלים
בוגרי ישיבות הסדר
עיתונאים כותבי עברית
אנשי טלוויזיה ישראלים
לוחמי יחידת שלדג
משתתפי נינג'ה ישראל V.I.P
ישראלים שנולדו ב-1987